Brødrene Dal og legenden om Atlant-Is

Cover for DVD-utgivelsen

**Brødrene Dal og legenden om Atlant-Is**er Brødrene Dals tredje TV-serie, som ble sendt på NRK1 for første gang i 1994.

## Handling

Brødrene Dal finner seg på Finnmarksvidda mens de flykter fra en ulveflokk i en reinsdyrslede. De faller ut og oppdager at ulvene kun er hunder, men at de må komme seg innendørs før de fryser i hjel. De ser et lys som leder dem til teltet til den samiske sjamanen Bjørn Hætta Magi, som har tilkalt brødrene dit. De får høre om samenes hellige by Atlant-Is og om skatten som skal befinne seg der, og Samerådet trenger deres hjelp.

Hos Samerådet forteller Sattosk Rev om den hellige krukken Irka, som er samenes viktigste rituelle symbol som tas frem kun en gang i året. Krukken er nå forsvunnet og legenden sier at hvis ikke Irka tas frem på samenes Vårfest, blir det 7 år uten regn/rein. Sattosk låser opp kisten der krukken lå og oppdager at den ikke er borte likevel. Brødrene Dal vil se nærmere på den og ender opp med å miste den i bakken og knuse den. Etter mye arbeid blir den limt sammen igjen, men Brumund Dal oppdager at det står noen kinesiske tegn i bunnen av krukken. Ved hjelp av brødrenes Leaser-laser-leser finner de ut av det er kinesisk og at krukken er en kopi som er laget i Hong Kong.

Gaus Dal og Roms Dal reiser til Hong Kong og besøker krukkemakeren de tror lagde kopien. Krukkemakeren viser dem et kart over Norge og forteller dem at krukken er laget på Restaurant Hong Kong på Sykkylven. Gaus og Roms får skyss tilbake til Norge av en kineser som pendler Norge-Hong Kong hver dag, og det viser seg at det er han som eier restauranten. Kineseren blir målløs når brødrene viser han krukken og stenger restauranten. Brødrene kikker rundt restauranten og oppdager at det drives en kopibedrift på bakrommet, der blant annet krukker blir nevnt som vare. Bak restauranten ser de kineseren og Mikkel Rev utveklse kontanter og Mikkel kjører av sted i en van, og brødrene følger på sykkel. Ved en kiosk stopper bilen og Gaus og Roms sniker seg inn i bagasjerommet. Der oppdager de at Brumund ligger og han forteller sin side av historien etter at de splittet opp.

Brumund hadde blitt igjen i Finnmark og oppdaget at det drives med spregninger i området. Han følger lyden og ankommer hovedkvarteret til Muldvarp & Co, der han møter Direktør Ernst Muffens. Muffens forteller om snøforskningen de holder på med og hvordan de ikke har noe å skjule, til tross for at han hvisker ut symboler på tavlen bak seg. Brumund forlater kontoret til Muffens, men lytter på samtalen mellom Muffens og Mikkel før han gjemmer seg i bilen.

Sammen igjen oppdager brødrene en boks med vårruller i bilen og at de inneholder falske tusenlapper. Mikkel får senere motorstopp og brødrene sniker seg ut og setter opp teltet for natten i De dødes tjern. Dagen etter trekker Roms inn garnet og de finner deler av et styrtet fly ved navnet Latham. Etter å ha undersøkt vraket finner de den svarte boksen og opptaket fra flyet forteller at dette var Roald Amundsen sitt fly som styrtet på vei mot Atlant-Is. Amundsen nevner et kart til Atlant-Is som ligger om bord i skipet Fram, før opptaket stoppes av flystyrten.

Brødrene reiser til Fram og tar seg inn i Amundsens lugar. Der finner de et halvt kart og bestemmer seg for å finne en språkekspert som kan tyde skriftene som står. Ved Problematisk institutt på Blinderen møter de Professor Finn Ugrisk som tyder skriftene på både kartet og krukken. Ugrisk har tilfeldigvis sett krukken før og sier han tyder skriftene på oppdrag av en Ing Cognito. Roms stjeler visittkortet til Cognito og han og Brumund forsøker å ringe dit, men oppdager at det kun er en telefonkiosk. Samtidig skal Gaus prøve å finne den munken som blir nevnt på kartet.

Roms og Brumund følger med på telefonkiosken og oppdager at en forkledd mann går ut. De følger etter han inn på Hansens minstepensjonat der han forsvinner sporløst. Bare minutter etterpå møter de Muffens som sier han er i byen med noen snøprøver. Roms og Brumund stjeler nøkkelen til rommet hans og leter etter krukken. De finner klærne og sminken til Cognito som forteller dem at Muffens er tyven. De finner senere krukken og løper ut.

Gaus har undersøkt alle typer munker han vet om og siste alternativ er Munken i Nidarosdomen, som skal være et slags spøkelse som går igjen i kirken. Ved midnatt hører Gaus orgelspill, men ikke fra orgelet i kirken, han følger lyden ned i en hemmelig kjeller og over en innsjø under kirken før han endelig møter munken. Orgelspillet viser seg å være fra en CD-spiller da munken sitt orgel ikke har virket på 500 år. Gaus viser munken kartet og munken finner frem den andre delen av kartet. Munken nekter å gi det fra seg, men lar det gå for en CD med Sputnik.

På toget tilbake til Finnmark snakker brødrene om sitt vellykkede oppdrag og går av toget når de nærmer seg området der samene er. Det de ikke vet er at Muffens satt i samme kupé og hørte alt. Brødrene setter opp teltet på vidda og feirer at oppdraget er utført. Midt på natten banker Mikkel på døra og sier at har kommet for å hente krukken og kartet i oppdrag fra Samerådet. Dagen etterpå ringer Sattosk og lurer på når de kommer og Gaus forteller at Mikkel hentet tingene for han. Dette vet ikke Sattosk noe om og brødrene må igjen finne tilbake krukken.

Tilbake hos Muldvarp & Co klarer brødrene å få tilbake krukken og kartet, men utgangen er bevoktet. Brumund sier han vet om en annen vei ut og leder Gaus og Roms ned i noen huleganger, som er resultatet av spregningen. Brumund ber om å få se krukken og kartet og låser så Gaus og Roms inne i enden av hulen. Det viser seg at Muffens har på en lateksmaske som gjør han identisk lik Brumund. Inne i det låste rommet finner Gaus og Roms den ekte Brumund som ble slått ned tidligere. Gaus fortviler over at Muffens igjen har krukken, men Roms ga Muffens den falske krukken. Han var mistenksom over hvor godt Brumund var kjent og at det var skrevet "Brummund" bak på jakken hans. Mikkel blir senere kastet inn også og Muffens setter på bombe for å kvitte seg brødrene og Mikkel. De klarer å grave seg ut å løpe vekk før bomben går av, men den utløser en sprekk i isen som brødrene faller ned i.

Sprekken leder ned til et område dekket av speilblank solid is og det er ingen vei ut. Brødrene går lengere innover og oppdager at de befinner seg midt på et torg i Atlant-Is og at de kan se bygninger innefrosset i isen rundt seg. i rommet de er i står det også en statue der det står skrevet "Telonius Munk", og de kommer til å tenke på gåten som står på Irka om at vokteren må se solen gjennom barnets øyne. Glassbiten som henger på Irka likner litt et barneansikt og solen stråler gjennom sprekken i isen, gjennom glasset og på statuen. Statuen åpner en hemmelig dør til et rom der den andre krukken står, tvillingkrukken Urk. Tegnene på Urk forteller dem at blandingen av inneholdet av til Urk og Irka vil lage Ungdomskilden, men før de rekker å drikke den selv blir de stoppet av Muffens.

Muffens og hans medhjelpere Birger og Hroar truer dem pistoler og tar ungdomskilden for seg selv. De drikker av den alle tre men ingenting skjer. Muffens stjeler Irka tilbake i håp om å selge den og unslipper via en taustige de trekker opp etter seg. Ishulen raser sammen og brødrene kommer seg akkurat ut i tide ved hjelp av nødraketter. Muffens er på vei mot Sverige, men blir stoppet av samene. De blir omringet og tatt til fange.

Samene feirer sin vårfest og brødrene skal til å få sin belønning da plutselig Muffens og banden er tilbake. Muffens ber om krukken igjen, men før de rekker å skyte blir de forvandlet tilbake til barn. Ungdomskilden virket allikevel, bare forsinket. Brødrene Dal reiser tilbake til Oslo og Muffens og banden hans blir dømt til livstid i barnehage.